runetrust/blame-folketinget-dk huggingface dataset:
Thor Möger Pedersen (SF), 2012-01-25:
Jamen jeg vil starte med at bekræfte spørgeren i, at der ikke pålægges afgift ved eksport.
Det er jo varer, som sælges her i Danmark, uanset om de er produceret i Danmark eller importeres fra udenlandske producenter.
Dernæst vil jeg bare i stilfærdighed påpege, at der jo netop ikke er fremsat lovforslag vedrørende udvidelse af afgiftsgrundlaget, så derfor er debatten indtil nu foregået på et noget uoplyst grundlag.
Jeg vil igen blot understrege, at der vil være tale om en væsentlig lavere afgiftssats.
Men for regeringen har det naturligvis været vigtigt at sikre, at den her udvidelse af afgiftsgrundlaget sker på baggrund af en god og grundig dialog med erhvervslivet.
Det er også den, som er i gang og er en af grundene til, at vi endnu ikke har fremlagt nogle konkrete modeller.
Men nu har jeg forhåbentlig opklaret debatgrundlaget en smule.
Bent Bøgsted (DF), 2012-01-25:
Ja, det er, fordi Lovkontoret har beskåret mit spørgsmål, men det er ikke formandens skyld.
Tak til ministeren for svaret.
Der kommer trods alt lidt nyt ind i diskussionen her.
Det er egentlig rart, for som jeg tolker det her, ministeren har sagt, så siger ministeren rent ud, at eksporten til udlandet fra de virksomheder i Danmark, der producerer syltede varer – vi har otte virksomheder Danmark, der producerer varer som syltetøj, asier, rødbeder og den slags – ikke vil blive pålagt afgiften.
Sådan forstod jeg ministeren.
Det er trods alt en væsentlig reduktion.
Det, der har været problemet for de her virksomheder, er, at der har været så meget uafklarethed.
De har forholdt sig til lovforslaget om sukkerafgiften og har ikke fået nogen klar udmelding om, hvordan de er stillet.
Så står de der og læser lovforslaget, hvor de kan se tallene, der kommer de her 23,75 kr. vedrørende sukkerafgiften op, og jeg tror, ministeren vil give mig medhold i, at der står i lovforslaget, at sukkerafgiften stiger til 23,75 kr.
Det er det, som de her virksomheder forholder sig til.
Hvis de bliver ramt af den afgift på 23,75 kr., står de i en situation, hvor de skal betale mere end det, de har i omsætning.
Fynbo Foods har en omsætning på 150 mio. kr. og skulle betale noget med 250 mio. kr. i afgift, hvis det var ud fra 23,75 kr.
Det er de beregninger, de har lavet.
Så siger ministeren her, at den bliver væsentlig lavere, og at der ingen afgift er på det, man eksporterer til udlandet.
Det er trods alt en væsentlig forbedring for Fynbo Foods.
Så vidt jeg husker, eksporterer de 60-65 pct. af deres produktion.
Det vil sige, at det skal de ikke betale afgift af.
Fynbo Foods planlægger udvikling og nye job i Danmark.
Det, der så kunne hjælpe de her virksomheder, når de skal til at planlægge, var, at de meget hurtigt kunne få en afklaring på, hvor meget de skal betale i afgift, og for hvilken del af produktionen de skal betale den afgift.
Torsten Schack Pedersen (V), 2012-01-25:
Hvordan har ministeren det med, at regeringens forslag om en udvidelse af sukkerafgiften betyder, at den nordjyske virksomhed Fynbo Foods har meddelt, at virksomheden lukker eller flytter til udlandet?
Thor Möger Pedersen (SF), 2012-01-25:
Det er helt rigtig, at vi har lært meget af den tidligere regering om, hvad man ikke skal gøre.
Det er også derfor, at vi fører en vækstfremmende og beskæftigelsesfremmende politik.
Den tidligere regering – med Dansk Folkepartis støtte – så jo til, mens over 170.000 arbejdspladser forsvandt ud af landet, og det er på tide at gøre op med den udvikling og sikre et stærkt dansk erhvervsliv, der også i fremtiden gør, at vi som samfund har noget at leve af.
Så jeg er helt enig i, at man kan lære meget af den tidligere regering om, hvad man ikke skal gøre.
Hvad angår diskussionen om Fynbo Foods og det konkrete forslag om at udvide afgiftsgrundlaget i chokoladeafgiftsloven, er årsagen til, at jeg også forsøger at appellere til spørgeren i forhold til spørgsmålet om job og beskæftigelse, jo netop, at Fynbo Foods' lidt dramatiske udmeldinger om at flytte produktionen til udlandet har vist sig at basere sig på en helt forkert præmis.
Der er ikke tale om den afgiftssats, som Fynbo Foods har lagt til grund.
Der er ikke tale om, at der bliver afgiftspålæggelse på eksporterede varer.
Der er til gengæld tale om, at også importerede varer vil blive afgiftspålagt, og logikken lige præcis i forbindelse med den her afgift er jo, at den vil blive overvæltet i priserne og dermed håndteret af forbrugerne.
Så jeg synes ikke, der er grundlag for de antydninger, spørgeren kommer med.
Bent Bøgsted (DF), 2012-01-25:
Jeg kan forstå på ministeren, at det her med at skabe job er en lidt anden diskussion, vi kommer ind på, og er så alligevel det samme område.
Det er den forståelse, jeg har fået af det, som ministeren siger.
Men var det ikke ret og rimeligt, at man så på at sikre, at man beholder de produktionsvirksomheder, vi har, og ikke lægger dem for mange hindringer i vejen?
Det må vel være mere formålstjenligt at se på, hvad der kan skabe job i alle danske virksomheder – ikke bare inden for det grønne område, men i alle danske virksomheder.
Der er vores holdning i Dansk Folkeparti, at en afgift er en forkert vej at gå.
Vi har selvfølgelig været med til mange afgifter, det vil ministeren også sige her, men det er ikke alt, der er lige godt alligevel.
Der kan man altid være bagklog.
Regeringen skulle måske have lært af den tidligere regering, at det ikke er alt, man lige skal gå ind at gøre.
Thor Möger Pedersen (SF), 2012-01-25:
Regeringens lovgivning er naturligvis i overensstemmelse med EU-reglerne.
Men jeg vil gerne tilbage til diskussionen vedrørende jobskabelse.
Jeg vil gerne understrege og slå helt fast, at regeringens politik og også praktiske handlinger er at skabe flere arbejdspladser.
Det er derfor, at vi gennemfører en kickstart, hvor vi fremrykker investeringer.
Det vil skabe nye job allerede i år og også næste år.
Vi ønsker at gennemføre reformer, som fremmer vækst og beskæftigelse i Danmark, og vi ønsker at understøtte et stærkt erhvervsliv, også med industriproduktion, bl.a. i udkantsområderne.
Så der skal ikke herske nogen tvivl om, at regeringens politik er at skabe nye, varige arbejdspladser i Danmark, og det er et omdrejningspunkt for regeringens økonomiske politik, det er helt nødvendigt og i øvrigt også en afgørende forskel mellem os og den foregående regering.
Bent Bøgsted (DF), 2012-01-25:
Det er så et punkt, hvor vi i Dansk Folkeparti ikke er helt enige med ministeren, altså, at de her afgifter kan skabe flere job.
Det er i hvert fald ikke vores idé, at man kan skabe flere job ved at pålægge virksomhederne flere og flere afgifter.
Jeg tror heller ikke, at nogen af virksomhederne vil gå ud og påstå, at det skaber flere job.
Noget andet, som ministeren var inde på, er det her med, at importerede varer også bliver pålagt afgiften, mens eksporterede varer ikke gør.
Så er spørgsmålet: Bliver det godkendt i EU?
Er det ikke konkurrenceforvridende, at man pålægger en afgift på varer, der indføres fra et andet EU-land, mens det, man eksporterer til et andet EU-land, ikke bliver pålagt en afgift?
Thor Möger Pedersen (SF), 2012-01-25:
Det første, jeg vil sige til spørgsmålet vedrørende Fynbo Foods, er, at årsagen til, at jeg ikke mener, at de flytter deres produktion, jo er, at deres begrundelse for at flytte produktionen til udlandet hviler på et fejlagtigt grundlag, i og med de har forventet, at afgiftssatsen skulle være på 23,75 kr. pr. kilo, hvilket ikke er tilfældet.
Der vil være tale om en langt lavere sats.
Derudover pålægges eksportvarer ikke afgifter, mens importerede varer til gengæld pålægges afgifter.
Det vil sige, at afgiftsbelastningen sådan set vil være den samme, hvad angår det danske marked, også selv om deres produktion ville være i udlandet.
Når det er sagt, vil jeg gerne slå fast, at regeringen rent faktisk er optaget af at skabe job, særlig til ufaglærte.
Det er det, der er et omdrejningspunkt for regeringens politik, og det er sådan set ikke i modstrid med noget, heller ikke det forslag, vi diskuterer her.
Bent Bøgsted (DF), 2012-01-25:
Jamen det glæder mig da, at ministeren her i Folketingssalen vil holde fast i, at en afgift, der bliver pålagt de her produktionsvirksomheder, ikke vil koste nogen som helst afskedigelser.
I det her tilfælde er det sådan, at skatteministeren også taler om sundhed og grønne job, og vi må jo også huske på, at hvis man går ind og pålægger en virksomhed en afgift, der gør, at de ændrer på produktionen og måske skærer ned i antallet af beskæftigede, vil regeringen også miste skatteindtægter, og der vil ske en stigning i dagpengeudbetalingerne.
Det er jo netop i udkantsområderne, mange af de her produktionsvirksomheder ligger, og det er jo ikke der, det sådan lige er oplagt alle de her nye tiltag med grønne job kommer til at blive placeret.
Det er i hvert fald meget tvivlsomt, om de vil blive placeret i lige nøjagtig de områder, hvor de her mange gange ufaglærte ansatte har deres gang i virksomhederne.
Det, der så også kan undre, er, at ministeren flere gange har sagt, at sundhed kommer forud for job.
Det er der, hvor man siger, at vi – koste, hvad det vil – skal have en god sundhed i Danmark, også selv om det koster på jobområdet, så folk bliver afskediget, fordi der ikke er nogen job.
Der kan man så spørge om, hvad der er vigtigst: at man har levet 100 år og haft en god sundhed, men ingen job, eller at man måske kun har levet 90 år, men haft et godt job og har trivedes med det.
Thor Möger Pedersen (SF), 2012-01-25:
Jeg mener derfor heller ikke, at det er relevant at diskutere, hvor de ansatte skal gå hen for at få et nyt job, for jeg mener ikke, at den foreslåede udvidelse af afgiftsgrundlaget i chokoladeafgiftsloven vil medføre, at Fynbo Foods lukker eller flytter til udlandet.
Bent Bøgsted (DF), 2012-01-25:
Det gør vi: Kan ministeren forklare, hvor de ansatte i Fynbo Foods skal gå hen for at finde et nyt job?
Thor Möger Pedersen (SF), 2012-01-25:
Tak, formand, og også tak for spørgsmålet.
For det første vil jeg slå fast, at der i forbindelse med den kommende udvidelse af afgiftsgrundlaget for chokoladeafgiften til også at omfatte andre sukkerholdige fødevarer, herunder marmelade og syltetøj, som Fynbo Foods producerer, ikke vil være tale om en afgiftssats på 23,75 kr. pr. kg, som på nuværende tidspunkt gælder for bl.a. chokolade.
Afgiftssatsen er endnu ikke fastsat for de enkelte varegrupper, men den forventes at blive væsentlig lavere, og derfor foregår diskussionen på et uoplyst grundlag.
For det andet vil afgiften være den samme for varer, som produceres her i landet, og som produceres i udlandet med henblik på salg i Danmark.
Så Fynbo Foods vil altså stadig skulle betale afgift af de varer, som virksomheden sælger i Danmark, selv om de vælger at flytte produktionen til udlandet.
En virksomhed i Danmark vil derimod ikke blive belastet af afgift på de varer, som eksporteres til udlandet.
For det tredje har virksomheden mulighed for at overvælte afgiften i prisen på varen, så det bliver forbrugeren, som kommer til at bære afgiften.
Det er jo netop denne meromkostning for forbrugeren i form af en højere pris, som skal skabe en tilskyndelse til et lidt lavere forbrug af de usunde varer.
Jeg mener på den baggrund ikke, at det er relevant at diskutere en særlig ordning for udvalgte produktionsvirksomheder, herunder Fynbo Foods, da alle virksomheder, som producerer de pågældende varer med henblik på salg i Danmark, vil være ligestillede i forhold til afgiften.
Peter Skaarup (DF), 2012-01-25:
Jeg ved ikke, om jeg behøver at minde udenrigsministeren om, at Dansk Folkeparti jo ikke sad i regering før valget.
Men vi har været med til at presse den tidligere regering til at tage en hel del initiativer, bl.a. til, at »Absalon« fortsat kunne være i området og yde den fornuftige indsats, som udenrigsministeren nu bryster sig af.
Jeg synes ikke på samme måde, at Socialistisk Folkeparti i øvrigt på det tidspunkt var så aktive, men det er en anden snak.
Vi er nødt til at kigge fremad og se på, hvad vi kan gøre, for at det skib, som udenrigsministeren roser for dets indsats – og udenrigsministeren roser også besætningen for dens indsats – kan komme videre i sin færd.
Mit indtryk er, at det her virkelig er en sten i skoen, for at man kan komme videre, og det synes jeg også at udenrigsministeren i og for sig har bekræftet her under spørgetiden.
Villy Søvndal (SF), 2012-01-25:
Jeg synes måske, det er lidt flot at sige, at det er et ufattelig svagt signal, vi sender.
Jeg tænker nogle gange på, at hvis det var den tidligere regering og ikke mindst den tidligere regerings støtteparti, der kunne konstatere, at antallet af tilfangetagne kun er en fjerdedel af det antal, der var for indtil 1 år siden, og antallet af fængslede er 1.000, så er jeg sikker på, at man ville have pralet med det; man ville have brystet sig med at sige, at det var regeringens og Dansk Folkepartis fantastiske indsats, der var årsag til de her ting.
Nu er vi ikke helt så pralende i vores tilgang til verden, som den tidligere regering og støttepartiet er.
Og derfor bare helt stilfærdigt: Er det egentlig ikke ret flot, at det er lykkedes at nedbringe antallet af mennesker, der er gidsler, i så dramatisk et antal og at sætte mennesker i fængsel i så stort et antal, som tilfældet er?
Er det virkelig rimeligt at karakterisere det over for de skibe, der sejler derude og påtager sig den her opgave, som en utrolig slap indsats?
Jeg synes, det er en flot indsats.
Jeg synes, det er en flot indsats, at det er lykkedes at frigive de gidsler, senest som da man hjalp de iranere og pakistanere, der var taget til fange.
Det synes jeg ikke man skal nedgøre.
Jeg synes egentlig, at man skal rose det og så erkende, at der er nogle ting, der er en smule besværlige i det her område.
Jeg ved ikke, hvor meget Dansk Folkeparti har befundet sig i Somalia og nærmeste omegn, men jeg vil bare sige, at det ikke er det letteste sted på Jorden at opbygge et retssystem eller et fængselssystem.
Det er det, vi er i færd med at gøre, samtidig med at vi er i færd med at lave aftaler med nabolandene.
Jeg savner måske bare en enkelt antydning af, hvad mere man skulle gøre.
Peter Skaarup (DF), 2012-01-25:
For det er jo en kendt sag, at en af de ting, der har været et problem, netop er retsforfølgningen, og at der derfor også har været forskellige situationer med, at man har måttet løslade pirater, og med det resultat, at man sender et ufattelig svagt signal til de mennesker, der egentlig bare er interesseret i ussel mammon for at få deres virksomhed til at køre videre.
Så hvad bliver der helt konkret gjort i forhold til forskellige lande, man kan samarbejde med?
Kenya er et land, og Somalia er jo et andet land, hvor der også i dele af landet er fredelige kræfter, man kan samarbejde med, og jeg har nævnt Tanzania.
Må jeg minde om, at Danmark jo yder en meget betragtelig bistand til Tanzania og i øvrigt til mange andre lande i området.
Villy Søvndal (SF), 2012-01-25:
Jeg kan rigtig godt lide det grundliggende synspunkt hos Dansk Folkeparti om, at nabolande skal hjælpe hinanden, også med de svære ting.
Jeg synes, det er en rigtig god tilgang til verden, at man har den åbenhed over for sine naboer.
Vi forsøgte på det, og som jeg sluttede med at sige i det sidste svar, lykkedes det så også i juni måned, hvor Kenya påtog sig opgaven.
Vi har også siden henvendt os til andre lande, men man har endnu ikke været i stand til at løse det her problem, for det forudsætter jo landenes villighed til at sige, at det vil de godt påtage sig i en situation, hvor der som sagt er mere end 1.000 fængslede pirater.
Derfor er der brug for større kapacitet.
Det er også derfor, vi fortsat arbejder på at få udbygget de to ting, der er forudsætningen for, at piraterne kan fængsles.
Den ene ting er at sikre, at der er et retssystem, der kan tage stilling til skyldsspørgsmålet, og der samarbejdede vi i de nævnte sager med Kenya og kontaktede nabostater for at få dem til at hjælpe til.
Den anden ting er at sikre afsoningskapaciteten, en fængselskapacitet, og der arbejdede vi også sammen med landene i regionen.
Peter Skaarup (DF), 2012-01-25:
Tak for svaret.
Jeg er enig med udenrigsministeren i, at det arbejde, »Absalon« yder lokalt, er fantastisk godt.
Og det er jo ikke mindst godt, fordi Danmark er en stor søfartsnation, der er afhængig af at kunne sejle hele verden rundt, på alle verdens have, frit og uhindret.
Men det er tilsyneladende en fastlåst situation med de her 25 somaliske pirater.
Jeg kunne godt tænke mig at spørge udenrigsministeren, om det ikke er korrekt forstået, at »Absalon« har meget svært ved at komme videre med arbejdet, før de her pirater er blevet overleveret til et land eller en myndighed, der kan tage sig af det videre forløb.
Det, der er sket senest, hvor det er lykkedes at få befriet et dansk gidsel og også et amerikansk gidsel, er meget positivt.
Hvad der ikke er positivt, er jo så, at udenrigsministeren og regeringen tilsyneladende ikke vil gøre tilsvarende for at hjælpe andre danske gidsler, der har været tilfangetaget i meget længere tid.
Men jeg kunne godt tænke mig at spørge udenrigsministeren mere klart: Hvad vil der blive gjort, for at »Absalon« kan komme videre i færden og fortsætte det arbejde, det har gang i, på god vis?
Vil der blive taget kontakt med andre lande, hvis ikke det lykkes med Kenya, og hvornår?
Er det en mulighed f.eks. at tage kontakt med Tanzania, som også ligger forholdsvis tæt på, og som Danmark jo yder en høj grad af bistand til?
Det er et kerneland i dansk bistandspolitik, og det kunne være, at Tanzania så var et alternativt land til Kenya, hvis ikke det lykkes med Kenya.
Villy Søvndal (SF), 2012-01-25:
Min holdning er først og fremmest, at det er glædeligt.
Det er meget glædeligt, at vi endnu en gang fra dansk side har medvirket til at sætte en stopper for piraterne ud for Somalias kyst, og ikke mindst at vi med »Absalon«s aktion den 7. januar har sikret, at 14 gidsler er blevet frigivet og er vendt tilbage til deres familier i henholdsvis Iran og Pakistan efter nogle hårde måneder i fangenskab med alt, hvad det betyder af uvished, afsavn og frygt.
Det er vi rigtig glade for.
Jeg synes også, at besætningen på »Absalon« fortjener stor ros og anerkendelse for den indsats, de udøver.
Vi har igen vist, at Danmark gør en forskel i kampen mod pirateri.
Vi bidrager til, at farvandene ved Afrikas Horn og Det Indiske Ocean er sikre og sejlbare for danske og andre både, og til at skabe større sikkerhed og tryghed for de søfolk, der i kraft af deres arbejde er særlig udsatte.
Styrkernes tilstedeværelse virker altså.
Det er derfor, vi har tilfangetagne pirater.
Tilstedeværelsen er med til at mindske antallet af kapringer i regionen.
F.eks. er antallet af gidsler i øjeblikket kun omkring en fjerdedel af, hvad det var for et år siden.
Det er et meget stort fremskridt.
Det resultat skal vi også huske at glæde os over.
Og selv om det ikke lykkes – desværre – at forhindre alle piratangreb, lykkes det dog i høj grad ifølge de tal, jeg har nævnt her.
Samtidig er det helt afgørende, at vi fortsætter arbejdet med at sikre, at de pirater, som er tilbageholdt som et led i den internationale indsats, også bliver retsforfulgt, når beviserne er til det.
Vi har fra dansk side faktisk gjort et meget stort arbejde for at sikre, at piraterne bliver retsforfulgt.
Vi har været formand for den juridiske arbejdsgruppe under den internationale kontaktgruppe om pirateri ud for Somalias kyst, og der har vi arbejdet aktivt for at få fjernet de juridiske hindringer, der er for retsforfølgelse af formodede pirater.
I øjeblikket sidder mere en 1.000 pirater fængslet i mere end 20 lande verden over.
Det er også en fremgang, man skal huske.
Så er vi i øjeblikket ved at sondere muligheden for at overgive de 25 formodede pirater, der er tilbageholdt, til et land i regionen.
Det lykkedes faktisk sidste gang, i juni måned, at få overgivet 24 tilbageholdte til Kenya.
Peter Skaarup (DF), 2012-01-25:
Spørgsmålet lyder sådan: Hvad er udenrigsministerens holdning til den aktuelle sag, hvor det danske skib »Absalon« har taget 25 pirater til fange, og hvad mener udenrigsministeren om de udfordringer, der har været i forbindelse med at få Kenya eller andre lande til at overtage den videre proces med hensyn til retsforfølgelse?
Hvad er udenrigsministerens holdning til den aktuelle sag, hvor det danske skib »Absalon« har taget 25 pirater til fange, og hvad mener udenrigsministeren om de udfordringer, der har været i forbindelse med at få Kenya eller andre lande til at overtage den videre proces med hensyn til retsforfølgelse?
Flemming Damgaard Larsen (V), 2012-01-25:
Hvad er ministerens holdning til, at der etableres til- og frakørselsramper til Vestmotorvejen ved Vemmedrup, således at trafikafviklingen i området omkring Bjæverskov og Vemmedrup optimeres, og at trafikken ledes uden om den stærkt trafikbelastede landsby Lellinge?
Villy Søvndal (SF), 2012-01-25:
Men det, vi gør, er jo de ting, vi kan gøre.
Det er først at tage os af det, der er det rigtig slemme, nemlig mennesker, der er blevet taget som gidsler.
Jeg skal ikke gentage tallene.
Det næste, vi gør, er at sørge for, at pirater bliver fængslet.
Jeg skal heller ikke her gentage tallene.
Det tredje, vi gør, er at arbejde på, at vi kan retsforfølge dem.
Der har vi aftaler med Kenya, Seychellerne og Mauritius.
Det er jo fattige lande, vi taler om.
Det fjerde, vi gør, er at forsøge at udbygge vores fængselskapacitet.
Som sagt tager det lidt tid.
Det fortsætter vi med, det har vi tænkt os at blive ved med at gøre, og så håber jeg også, at Dansk Folkeparti vil, rose er måske nok for meget forlangt, men alligevel kvittere for, at regeringen meget aktivt, også internationalt, bidrager til en indsats, som vi som en meget stor søfartsnation har en meget stor interesse i at hjælpe på vej.
Peter Skaarup (DF), 2012-01-25:
Hvad foretager regeringen sig, eventuelt i forlængelse af regeringens piratstrategi, for at sikre, at tilfangetagne pirater i dansk varetægt ikke løslades, men domfældes og fængsles lokalt?
Bent Bøgsted (DF), 2012-01-25:
Tak, hr. formand.
Nu skal jeg være sikker på, at det er det rigtige spørgsmål, jeg starter med.
Fynbo Foods har meldt ud, at de må lukke produktionen eller flytte til udlandet, på grund af at sukkerafgiften for dem stiger fra 0 kr. til 23,75 kr.
Fynbo Foods står dermed i en speciel situation.
Vil skatteministeren være klar til at se på, om der kan findes en særlig ordning for den type produktionsvirksomheder?
Vil ministeren være klar til at se på, om der kan findes en særlig ordning for en type produktionsvirksomhed som Fynbo Foods?
Skriftlig begrundelse
Fynbo Foods har meldt ud at de må lukke produktionen eller flytte til udlandet, på grund af at sukkerafgiften for dem stiger fra 0 til 23,75 kr.
Fynbo Foods står dermed i en speciel situation.
Villy Søvndal (SF), 2012-01-25:
Fint nok, men jeg har måske bare lidt svært ved at se det nytænkede i det, for jeg hørte modellen beskrevet sådan, at man skal have et skib – jeg forstår så nu, at det skal være et civilt skib – der skal omgives af et antal krigsskibe for at passe på nogle pirater.
Er det et genialt svar på den udfordring, vi står over for, efter at vi nu har hørt hr. Peter Skaarup, som jeg er enig med, sige, at det er en dårlig idé, at vi ikke kan finde kapacitet til de fanger, vi har?
Så tror jeg, vi bruger vores tid langt bedre, sådan som vi har gjort det indtil nu, nemlig ved at lave aftaler med nabolande, og jeg henviste til, at senest i juni måned lavede vi faktisk en aftale med Kenya, som overtog 24 pirater; ved at prøve at lave aftaler med øerne rundtom, hvilket vi tidligere er lykkedes med; ved at fortsætte vores bestræbelser på at udbygge fængselskapaciteten i selve Somalia, og det tager tid, men jeg tror, det er den helt rigtige vej, vi har valgt; og så i øvrigt ved at opfordre det internationale samfund bredt til at deltage i samme omfang som Danmark.
Så tror jeg, vi kan komme rigtig, rigtig langt i forhold til opgaven her.
I øvrigt vil jeg give ros til »Absalon« for det fantastiske arbejde, de gør.
Og det synes jeg også at Dansk Folkeparti burde anerkende.